የተንዳሆ  ስኳር ፋብሪካ በጥር ወር ማምረት ይጀምራል
-የተንዳሆ ስኳር ፋብሪካ በጥር ወር ስኳር ማምረት እንደሚጀምር የስኳር ኮርፖሬሽን አስታወቀ ። የኮርፖሬሽኑ የኮምኒኬሽን ዳይሬክተር አቶ ዘመድኩን ተክሌ ለዋልታ እንደገለጹት በዘንድሮ የበጀት ዓመት አጋማሽ ላይ የፋብሪካው የመጀመሪያ ምዕራፍ ግንባታ ተጠናቆ በጥር ወር ስኳር ማምረት ይጀምራል።በአፋር ብሔራዊ ክልላዊ መንግስት እየተገነባ ያለው ይህ ፋብሪካ በአሁኑ ወቅት የመጀመሪያ ምዕራፍ ግንባታው ከ85 በመቶ በላይ መጠናቀቁን አቶ ዘመድኩን ተናግረዋል፡፡ ፋብሪካው እስከ ሰኔ መጨረሻ ድረስ 123 ሺ ቶን ስኳር ያመርታል ተብሎ ይጠበቃል ብለዋል። አቶ ዘመድኩን አያይዘው እንደገለጹት ለፋብረካው አስፈላጊ ከሆነው በ50ሺ ሄክታር መሬት የሸንኮራ አገዳ ልማት ውስጥ እስካሁን በ11ሺ ሄክታር መሬት ላይ ልማቱ ተካሂዷል።በስኳር ልማቱ አካባቢ የሚገኙ የህብረተሰብ ክፍሎችን ተጠቃሚ ለማድረግም የጤና ኬላዎች ፤ የውሃ መጠጥና የመንገድ ግንባታዎች መከናወናቸውን የጠቀሱት አቶ ዘመድኩን ለአርብቶ አደሩ የመስኖ ልማት የሚውል 12 ሺ ሄክታር መሬት መሠጠቱንም ገልጸዋል።የተንዳሆ ስኳር ፋብሪካ ለዜጎች የሥራ ዕድል በመፍጠር በኩል አበረታች ሚና እየተጫወተ እንደሆነ የሚገልጹት አቶ ዘመድኩን እስካሁን ከ10ሺ በላይ ለሚሆኑ ዜጎች ቋሚና ጊዚያዊ የሥራ ዕድል መፍጠር መቻሉን ተናግረዋል።የተንዳሆ ስኳር ፋብሪካ በሙሉ አቅሙ ማምረት ሲጀምር በቀን 26ሺ ቶን አገዳ በመፍጨት በዓመት 619 ሺ ቶን ስኳር ምርት በማቅረብ አሁን በነባር ፋብሪካዎች የሚመረተውን የስኳር ምርት መጠን እጥፍ የማድረግ አቅም እንዳለው አቶ ዘመድኩን ተናግረዋል።በተጨማሪም ፋብሪካው ከስኳር ተረፈ ምርቱ 120 ሜጋ ዋት የኤሌክትሪክ ሃይልና በዓመት 63ሺ ኪዩቢክ ሜትር ኤታኖል ያመርታል ተብሎ እንደሚጠበቅ አቶ ዘመድኩን መናገራቸውን ዋልታ ኢንፎርሜሽን ማዕከል ዘግቧል፡፡